2016. gada  10. maijā Noteikumi Nr. 289

Rīgā (prot. Nr. 22  7. §)

**Nacionālās metroloģijas institūcijas sniegto pakalpojumu maksas noteikšanas un apstiprināšanas kārtība**

Izdoti saskaņā ar

Valsts pārvaldes iekārtas likuma 43.1 panta otro daļu

1. Noteikumi nosaka Nacionālās metroloģijas institūcijas valsts pārvaldes uzdevuma ietvaros sniegto pakalpojumu maksas apmēra noteikšanas un apstiprināšanas kārtību, kā arī atbrīvojumus no maksas par Nacionālās metroloģijas institūcijas sniegtajiem pakalpojumiem.

2. Nacionālā metroloģijas institūcija sagatavo un iesniedz Ekonomikas ministrijā saskaņošanai Nacionālās metroloģijas institūcijas valsts pārvaldes uzdevuma ietvaros sniegto pakalpojumu cenrāža projektu (turpmāk – cenrāža projekts), kā arī izvērstu pakalpojumu maksas aprēķinu atbilstoši šo noteikumu 1. un 2. pielikumā norādītajiem veidlapu paraugiem.

3. Maksu par pakalpojumu nosaka tādā apmērā, lai tā segtu attiecīgā pakalpojuma sniegšanas izmaksas.

4. Nacionālā metroloģijas institūcija cenrāža projektā var noteikt atbrīvojumus no maksas par sniegtajiem pakalpojumiem, paredzot, ka attiecīgie atbrīvojumi ir pamatoti, samērīgi un nerada nevienlīdzīgas konkurences situāciju pakalpojumu saņēmējiem.

5. Ekonomikas ministrija ne vēlāk kā mēneša laikā pēc cenrāža projekta saņemšanas iepazīstas ar to un iesniedz izskatīšanai Nacionālajā metroloģijas padomē (izveidota saskaņā ar normatīvajiem aktiem par mērījumu vienotību), kā arī 14 dienas pirms Nacionālās metroloģijas padomes sēdes izsūta cenrāža projektu Nacionālās metroloģijas padomes locekļiem izvērtēšanai.

6. Cenrāža projektu izskata Nacionālās metroloģijas padomes sēdē un pieņem lēmumu atbilstoši Nacionālās metroloģijas padomes lēmumu pieņemšanas procedūrai.

7. Ekonomikas ministrija, izvērtējot cenrāža projektu un Nacionālās metroloģijas padomes viedokli, 14 dienu laikā pēc cenrāža projekta izskatīšanas Nacionālās metroloģijas padomes sēdē pieņem lēmumu par cenrāža projekta saskaņošanu un attiecīgi informē Nacionālo metroloģijas institūciju.

8. Ja Ekonomikas ministrija cenrāža projektu saskaņo, Nacionālā metroloģijas institūcija apstiprina cenrādi, dara to publiski pieejamu un piemēro Nacionālās metroloģijas institūcijas valsts pārvaldes uzdevuma ietvaros sniegtajiem pakalpojumiem.

9. Ja Ekonomikas ministrija cenrāža projektu nesaskaņo, Nacionālā metroloģijas institūcija veic nepieciešamos cenrāža projekta precizējumus un atkārtoti iesniedz saskaņošanai atbilstoši šajos noteikumos minētajai kārtībai.

Ministru prezidents Māris Kučinskis

Ministru prezidenta biedra,

ekonomikas ministra vietā –

labklājības ministrs Jānis Reirs